“บล.ซีจีเอสฯ”ชี้บจ.เมินคลื่น700MHz ชูDTAC-TRUE ท็อปพิคกลุ่ม เคาะเป้าสูงดันอัพไซด์พุ่ง 40%
"บล.ซีจีเอสฯ" ชี้บจ.เมินคลื่น 700MHz ชู DTAC-TRUE ท็อปพิคกลุ่ม เคาะเป้าสูงดันอัพไซด์พุ่ง 40%
17 ม.ค. 2562

สืบเนื่องจากกรณีที่ คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.)  เตรียมจัดประมูลคลื่น 700MHz จำนวน 7-9 license (5MHz bandwidth) ในเดือนเมษายน ซึ่งขณะนี้ยังไม่ทราบราคาประมูลที่แน่ชัดแต่มีระยะเวลาผ่อนชำระอยู่ที่ 9-10 ปี โดยที่จะมีฉบับร่างออกมาภายในเดือนกุมภาพันธ์ และการประชาพิจารณ์ในเดือนมีนาคม
โดยทาง บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ โดยมองว่าทางผู้ประกอบการยังไม่จำเป็นที่จะต้องประมูลคลื่นเพิ่มในตอนนี้ แม้ กสทช. จะเปิดราคาประมูลที่ต่ำก็อาจไม่เป็นที่น่าสนใจของผู้ประกอบการที่จะเข้าร่วมการประมูล ซึ่ง ADVANC ยังสามารถให้บริการผู้ใช้งานบนเครือข่ายที่มีอยู่ไปได้อีกสามปี ส่วนทาง TRUE และ DTAC มีระยะเวลาที่มากกว่า ADVANC
นอกจากนี้ ผู้ให้บริการแต่ละเจ้าได้ลงทุนประมูลคลื่นความถี่ไปในปี 2558 และปี 2561 จึงทำให้ทางผู้ประกอบการยังต้องเร่งสร้างรายได้ขึ้นมาทดแทนในส่วนที่ลงทุนไปก่อนเป็นอันดับแรก และที่สำคัญการลงทุนในคลื่นความถี่ 5G ยังอาจเร็วไปเนื่องจากคาดว่าจะสามารถนำคลื่นมาใช้ได้ประมาณปลายปี 2563 หรือปี 2564 นอกจากนั้นยังต้องรอดูราคาประมูลจาก กสทช. เช่นกัน โดยราคาสากลจะอยู่ที่ 1.08 หมื่นล้านบาท
ทั้งนี้ จึงให้น้ำหนัก DTAC กับ TRUE สูงกว่าตลาด (Overweight) และเป็นท็อปพิก
โดยให้ราคาเป้า ADVANC ที่ระดับ 227 บาท/หุ้น เนื่องจากเป็นผู้ให้บริการรายใหญ่ที่สุดในประเทศไทย มีส่วนแบ่งตลาดจากรายได้อยู่ที่ 48% ในไตรมาส 3/61 ให้บริการทั้งระบบ 2G, 3G และ 4G ด้วยคลื่นความถี่สาม license คือ 900MHz, 1800MHz และ 2100MHz อีกทั้งยังมีบริการอินเตอร์เน็ทความเร็วสูง (fixed broadband)  อีกด้วย
ขณะที่ TRUE ให้ราคาเป้าหมายที่ระดับ 6.75 บาท/หุ้น เนื่องจากเป็นผู้ให้บริการอันดับที่สองรองจาก ADVANC มีส่วนแบ่งตลาดจากรายได้อยู่ที่ 29% ในในไตรมาส 3/61 โดยมีบริการอินเตอร์เน็ทความเร็วสูง (fixed broadband) ที่มีผู้ใช้บริการกว่า 3 ล้านราย และบริการ Pay-TV (เคเบิลทีวี) ที่มีผู้ใช้บริการกว่า 2 ล้านราย และผู้ถือหุ้นใหญ่ของ TRUE คือ กลุ่มเจริญโภคภัณฑ์ และ ไชน่าโมบาย (China Mobile)
สำหรับ DTAC ให้ราคาเป้าหมายที่ระดับ 57.70 บาท/หุ้น เป็นผู้ให้บริการโทรคมนาคมที่มีความใหญ่เป็นอันดับสามรองจาก ADVANC และ TRUE โดยในในไตรมาส 3/61 มีส่วนแบ่งตลาดจากรายได้อยู่ที่ 24% โดยให้บริการทั้งระบบ 2G, 3G และ 4G บนคลื่นความถี่ 850MHz, 1800MHz และ 2100MHz มีผู้ถือหุ้นใหญ่คือ Telenor Asia อยู่ที่ 42.6%
ทั้งนี้จากผู้ประกอบการทั้งสามรายนั้น ADVANC มีแนวโน้มที่จะเข้าร่วมการประมูลสูงสุด เนื่องจากมีการเชื่อมโยงจากดาวเทียมไปยังสถานีต่ำที่สุดอยู่ที่ 1.5MHz เมื่อเทียบกับ DTAC ที่ 3.3MHz และ TRUE ที่ 1.9MHz ในกรณีที่ กสทช. ยืดเวลาการชำระเงินของคลื่น 900MHz จาก 4 ปีไปเป็น 8 ปี ADVANC และ TRUE ก็อาจเข้าร่วมการประมูลด้วยเช่นกัน ซึ่งหากทั้งสามบริษัทเข้าร่วมการประมูล จะปรับราคาเป้าหมายลงเป็น ADVANC ราคาเป้าหมายที่ 226/หุ้น TRUE ราคาเป้าหมายที่ 6.70/หุ้น และ DTAC ราคาเป้าหมายที่ 52.0/หุ้น
สำหรับ ADVANC และ TRUE ที่มีกำหนดการชำระค่า license ของคลื่น 900MHz ใน 4 ปี จะสามารถช่วยให้ผู้ประกอบการทั้งสองไม่ต้องแบกรับภาระทางต้นทุนที่มากจนเกินไป ซึ่งถ้าดูจากตัวเลขในข้อตกลงเดินที่ทั้งสองค่ายจะต้องชำระเงินภายใน 4 ปีนั้น ใน 90 วันจะต้องชำระเงินจำนวน 8,040 ล้านบาท โดยเว้นการชำระในปีแรกไป และ 4,020 ล้านบาทในปีที่ 2 กับ 3 ส่วนปีที่ 4 จะต้องชำระเป็นเงินถึง 59,574 ล้านบาท ในกรณีที่สามารถขอยืดระยะเวลาออกไปเป็น 8 ปีได้นั้น จะช่วยให้ทั้งสองค่ายแบ่งชำระเงินในปีที่ 4 ถึง 8 ออกไปเป็นงวดละ 11,915 ล้าน
อนึ่ง ณ เวลา 15.38 น. ราคาหุ้น DTAC อยู่ที่ระดับ 41.75 บาท บวก 1 บาท หรือ 2.45% สูงสุดที่ระดับ 42 บาท ต่ำสุดที่ระดับ 41 บาท ด้วยมูลค่าการซื้อขาย 62.86 ล้านบาท
ส่วนราคาหุ้น TRUE อยู่ที่ระดับ 4.62 บาท บวก 0.02 บาท หรือ 0.43% สูงสุดที่ระดับ 4.66 บาท ต่ำสุดที่ระดับ 4.54 บาท ด้วยมูลค่าการซื้อขาย 1.04 พันล้านบาท
ขณะที่ราคาหุ้น ADVANC อยู่ที่ระดับ 171 บาท ลบ 0.50 บาท หรือ 0.29% สูงสุดที่ระดับ 171.50 บาท ต่ำสุดที่ระดับ 169.50 บาท ด้วยมูลค่าการซื้อขาย 572.71 ล้านบาท